**מידע לנבדק לפני בדיקת תהודה מגנטית MRI**

נבדק נכבד,

דף מידע זה מרכז עבורך מידע אודות בדיקת ה-MRI וכן הנחיות לקראת ביצוע הבדיקה.

**מהי בדיקת ה-MRI?**

MRI, או Magnetic Resonance Imaging, (בעברית - הדמיה בתהודה מגנטית), היא בדיקה שמבוססת על שדה מגנטי, גלי רדיו וטכניקות ממוחשבות. מטרת הבדיקה היא קבלת תמונה מדויקת, כמה שניתן, של איברים פנימיים ותהליכים בגופכם.

**מהם היתרונות של הבדיקה?**

* MRI היא בדיקה ללא קרינה מייננת, שנותנת ברוב המקרים תמונה יותר מפורטת מאשר צילומי רנטגן ו-CT.
* ה-MRI אינה בדיקה חודרנית ולא גורמת לכאב במהלכה.

**מה הן הסכנות של בדיקת ה-MRI?**

* בדיקת ה-MRI לא נחשבת לפרוצדורה מסוכנת לאוכלוסייה בריאה.
* למכשיר ה-MRI כוחות מגנטיים חזקים שמסוגלים למשוך חפצים מתכתיים במהירות ובעוצמה רבה כל כך, לכן, **אסור** להכניס לחדר עם המכשיר חפצים אשר עשויים ממתכת.
* במיעוט מן המקרים לאנשים עם רסיסי מתכת או מכשירים רפואיים או אלקטרוניים בגופם יהיה אסור להיכנס לתוך חדר המכשיר ולבצע סריקת MRI, והם יידרשו לבצע פרוצדורה אלטרנטיבית, אך במקרים רבים ניתן לבצע את הבדיקה ללא שום סכנה.
* כמו כן אם ידוע לך על רגישות לחומר ניגוד גדוליניום , או אם יש לך קלאוסטרופוביה ( פחד ממקומות סגורים) אנא צרו איתנו קשר לפני קביעת התור.
* בכל מקרה, לפני ביצוע הבדיקה, תתבקש למלא שאלון בטיחות מפורט עם תיאור הרקע הבריאותי שלך כולל ניתוחים ופרוצדורות שעברתם בעבר.

**האם אישה בהיריון יכולה לעבור בדיקת ה-MRI?**

כן. בספרות המדעית לא קיימת עדות על נזק לעובר שנגרם על-ידי המכשיר והוא נחשב בטוח בכל שלב של ההיריון.

אין מספיק מידע בספרות לגבי הנזק הפוטנציאלי של חומר הניגוד (גדוליניום), ולכן בדרך כלל איננו מזריקים חומר ניגוד לנשים בהריון. אולם, במקרה של צורך קליני, הצוות יפנה את המטופלת להתייעצות עם מומחה לפרוצדורות הדמיה, רופא רדיולוגי, לגבי שימוש בחומר ניגוד בבדיקה.

**האם אישה מיניקה יכולה לבצע MRI עם חומר ניגוד?**

חומר הניגוד מופרש בכמות מזערית בחלב האם. מתוך כמות זו, רק אחוזים בודדים נספגים במעי התינוק, בכמות קטנה שנחשבת בטוחה. לכן, ההוראה כיום היא שאין בעיה להמשיך להניק לאחר קבלת חומר ניגוד דרך הוריד.

**איך מתכוננים לבדיקה?**

עבור רוב בדיקות MRI אין הכנה מיוחדת וניתן לאכול ולשתות **עד שעה** לפני הבדיקה.

בחלק מהבדיקות יהיה צורך בהכנות מיוחדות. המידע יימסר לך מראש בזמן קביעת התור לבדיקה.

אם אתה נוטל תרופות באופן שגרתי, ניתן להמשיך ליטול אותן גם ביום ביצוע הבדיקה.

**מה צריך להביא לבדיקה?**

1. הפניית הרופא לבדיקת ה-MRI.
2. התחייבות (טופס 17) מקופת חולים עבור בדיקת MRI בהדסה, או תשלום כספי.

**במקרים הבאים מחובתך להצטייד בתוצאות בדיקות תפקודי כליה (קריאטינין) מעודכנת מ-3 החודשים האחרונים:**

אם הנך מעל גיל 60, או עם מחלת כליות ידועה, או עם אי ספיקת כבד או כבד מושתל, או עם סוכרת המטופלת בדיאטה או בתרופות, או עם יתר לחץ דם המטופל בתרופות.

**מהו ההליך של הבדיקה?**

לפני כניסתך לבדיקה תתבקש להוריד ו/או להוציא את כל החפצים המתכתיים שיכולים לגרום נזק לך ולמכשיר.

לאחר מכן תתבקש ללבוש חלוק של בית החולים. בתוך חדר ההלבשה ישנו ארון עם מנעול, שבו תוכל לאחסן חפצים.

כשתהיה מוכן לבדיקה, תתבקש לשכב על שולחן נע מיוחד. על מנת לקבל תמונה חדה וברורה חשוב מאוד **להישאר באותה תנוחה ולא לזוז**. בזמן הבדיקה המכשיר ישמיע רעש חזק, אך תקבל אטמי אוזניים או אוזניות שימנעו נזק לשמיעה.

במהלך הבדיקה אנשי הצוות ידברו אתך וגם לך תהיה אפשרות לקרוא לצוות בכל עת בעזרת לחצן מצוקה.

משך הבדיקה נע בין 10 דקות עד שעה. לפני תחילת הבדיקה אנשי הצוות יעריכו את משך הבדיקה באופן יותר מדויק.

לעיתים, יש צורך להשתמש בחומר ניגוד, שמוזרק דרך הוריד, לצורך קבלת מידע רב יותר ותמונה יותר מדויקת. לפני ביצוע בדיקה עם חומר ניגוד, רופא יכניס לך עירוי זמני.

**לאחר הבדיקה:**

מיד לאחר הבדיקה תוכל לעזוב ולחזור לפעילות רגילה. מותר לנהוג מיד לאחר הבדיקה.

**כיצד מקבלים את תוצאות הבדיקה?**

כרבע שעה לאחר סיום הבדיקה ניתן לקבל דיסק של תמונות הבדיקה. תשובה מפורטת של רופא רדיולוג תשלח בדואר לפי הכתובת המעודכנת במערכת המחשוב של בית החולים וכן לרופא/ה המפנה. כמו כן, התשובה תהיה זמינה גם בתיק הרפואי הדיגיטלי שלך באתר "הדסה שלי".

**מיקום יחידת ה-MRI**

**בעין כרם** - היחידה נמצאת בקומה 1- בבניין המרפאות. ניתן להגיע דרך בניין האשפוז הישן והפקולטה לרפואה.

**בהר הצופים** - היחידה נמצאת במכון הדימות בקומת הכניסה, בבניין הראשי של בית החולים.

**אנחנו לרשותך בכל פנייה ושאלה**

**בברכת רפואה שלמה!**

ח-564

**צוות MRI**

נכתב על ידי: רחל סבח, מזכירה בכירה, מכון דימות הר הצופים.

באישור: פרופ' יעקב סוסנה, מנהל אגף הדימות, פרופ' נורית הילר, מנהלת דימות הר הצופים ודר' נעמה לב-כהן מנהלת יחידת ה-MRI

נערך על ידי: מרווה פרהוד, מרכזת נושא הדרכת מטופלים, המערך לאיכות והבטיחות.

המידע המופיע בפרסום זה נועד להשכלה בלבד, ואינו מהווה חוות דעת רפואית ובכל מקרה, אינו תחליף לייעוץ מקצועי רפואי. כל הזכויות שמורות להדסה © אין לצלם, להעתיק ולעשות כל שימוש מסחרי מבלי לקבל אישור בכתב מאת הדסה. החוברת מנוסחת בלשון זכר מטעמי נוחות בלבד אך היא מיועדת לנשים וגברים כאחד.2024 .ניתן לעיין בדפי מידע נוספים של "הדסה" באינטרנט: www.hadassah.org.il באתר: "דפי מידע למטופל/ת".